Mustanielijäahven

Mustanielijäahven (Chiasmodon niger) on nielijäahveniin kuuluva kalalaji. Sitä tavataan syvistä vesistä lauhkeista ja lämpimistä valtameristä.

Koko ja ulkonäkö
Mustanielijäahven voi kasvaa suurimmillaan 25–33 cm pitkäksi. Ruumiinrakenteeltaan laji on pitkänomainen ja hoikka. Kalalla on kaksi selkäevää, rintaevät ovat pitkät ja pyrstöevä on haarautunut. Mustanielijäahvenen suu on suuri ja kita avautuu suureksi, hampaat ovat terävät. Lajin vatsa ja suolisto voivat venyä niin, että mustanielijäahven kykenee syömään itseään suurempia saaliita. Kala on väriltään musta ja sen ruumiissa on valoelimiä.

Levinneisyys ja elintavat
Mustanielijäahvenen levinneisyysalue on hyvin laaja. Sitä tavataan Atlantista, Intian valtamerestä ja Tyynestämerestä lauhkeista ja lämpimistä vesistä. Kalan poikaset elävät lähellä pintaa mutta täysikasvuiset yksilöt liikkuvat syvissä vesissä syvimmillään lähes neljän kilometrin syvyydessä. Lajin ravintoa ovat kalat ja ne saattavat olla pituudeltaan jopa nelinkertaisia mustanielijäahveneneen verrattuna. Hyvin suuret saaliit saattavat mädäntyä ennen kuin mustanielijäahven ehtii sulattaa ne, minkä seurauksena kalan suolisto voi puhjeta muodostuvien kaasujen vuoksi.

Lähteet 

Makrillikalat (alalahko)